王禹偁
还扬州许书记家集
君不见近代诗家流，胡为蹇滞多穷愁。
孟郊憔悴死逆旅，浪仙斥逐长江头。
张生漂泊冬瓜堰，徒云轻薄万户侯。
浩然无成鹿门去，李洞恸哭昭陵休。
生无风教兴王化，死无勋爵贻孙谋。
可怜诗道日已替，风骚委地何人收。
高阳许公精六义，独向圣朝生後嗣。
因将先集进九重，高步金台曳珠履。
祖德光辉圣主知，府尹贤明丞相子。
广陵郡大古九州，记室官清外三字。
遂令天下学诗人，徒羡君家穷四始。
我来迎侍游江都，玳筵往往陪欢娱。
遂求家集恣吟讽，海波乾处堆珊瑚。
因思贾孟收家一何苦，诗鬼嗷嗷馁无主。
子孙沦没谁及君，闲倚红莲倾渌醑。
草檄余闲好赋诗，莫放风情忝尔祖。